Bief-stroganoff frikadelle met pasta – Melkkos & Merlot
Bief-stroganoff frikadelle vir rys of pasta… Ja ek weet dit klink bitter eienaardig, maar gee kans. Want sien, dié is die tipe dis wat ouma sou gemaak het. Dis nou die semi-Italiaanse 'dorp' ouma wat met 'n boer loop trou en op 'n Hoëveldse plaas opgeland het. Sy't niks gemors nie – dit was seker die depressie gevolg deur 'n wêreldoorlog wat haar so gemaak het. Kyk, wat dié vrou met 'n halwe 'vienna', 'n eier en 'n koppie meel kon maak was indrukwekkend.
Ouma se lewenslessies het duidelik indruk gemaak want tot vandag toe het ek 'n broertjie dood aan mors met kos. Al is daar net één lepeltjie van 'n ding oor móét dit opsluit gebruik word. Dis oor 'n halwe houertjie suurroom en 'n handvol verlepte sampioene wat hierdie bief-stroganoff frikadelle die lewe gesien het. Sê suurroom en sampioene, en stroganoff is vanselfsprekend 'n kandidaat. Biefstuk die was daar nie, bees maalvleis in die vrieskas wel. Toe dag ek, hoekom dan nou nie?
1t fyngerasperde suurlemoenskil
Vir die stroganoff-sous
250g sampioene (ek het portabellini gebruik, maar gewone knopiesampioene is piekfyn)
2 x 25g Woolworths 'beef liquid stock concentrate' (of enige ander goeie vloeibare ekstrak soos Nomu se 'beef fond')
½t sout (hierdie hoeveelheid sout is aangepas vir die Woolies ekstrak. As jy 'n ander tipe gebruik, proe liefs eers en voeg by na smaak)
6 hoogvol eetlepels suurroom
Voeg die frikkadel bestanddele bymekaar, meng goed deur en vorm klein frikadelle. Braai 'n paar frikadelle op 'n slag in 'n warm pan met bietjie olie tot die frikadelle mooi bruin is. Verwyder en hou eenkant. Voeg die uie by dieselfde pan en roerbraai oor lae hitte vir vyf minute. Stel die hitte hoer, voeg die sampioene by en roerbraai vir nog vyf minute. Volgende kom die knoffel by en word gebraai vir 'n minuut of wat.
Voeg dan die water en bees-ekstrak by, draai die hitte laag, sit die deksel op en laat die spulletjie prut vir so 10 minute. Roer die suurroom volgende by sowel as die peper en pas sout aan soos nodig. Sit die frikadelle terug in die pan om deur te verhit en bedien dadelik met rys of pasta. Bietjie grasuie of gekapte Italiaanse pietersielie oor is ook nie 'n slegte idee nie.
Lizet Hartley	2017-11-21T15:56:42+00:00	Dinsdag, 21 November 2017|Aandete|Tags: Bees, Pasta (af)|2 Comments
Vrydag, 10 Julie 2020 | 0 Opmerkings
Maureen joubert November 21, 2017 at 4:27 nm - Reply
Dankie vir die lekker resepte!
Dienie Maart 3, 2018 at 11:50 vm - Reply
Ek was nie honger nie maar nadat ek die stroganoff-frikadelle gelees het is ek so honger soos 'n bees!